**שם השיעור** פנים אל פנים: משה בהר חורב

**שם המרצה** (כתובת דוא"ל) **– ד"ר יעל ציגלר (****yaelziegler@gmail.com****)**

**1**) **גר"א אדרת אליהו בראשית ג', י'**

וז"ש את קולך שמעתי בגן – ולא פנים אל פנים כבראשונה.

2) **אברבנאל שמות פרק לד**

והוא אמרו ויהי ברדת משה מהר סיני וגו' ומשה לא ידע וגו' ומזה תבין שלא היה הנס הזה מקרון העור בכל גוף משה שנשתנה תולדתו החומרי אל עצם שמימיי, אבל היה לבד בצדדי העור אותו הזוהר והעור וגם לא בכל צדדי עור הגוף **כי אם בעור הפנים בלבד** להיותו הנראה והמושג ומגולה לרואים מבין שאר חלקי הגוף לפי ש**פניו היו ראוים לאותו שלמות כיון שהם הביטו במראה האלהית** כמ"ש ותמונת ה' יביט, ומפני שלמות הנמרץ הזה נאמר בסוף התורה ולא קם נביא עוד בישראל כמשה **אשר ידעו ה' פנים אל פנים**, רוצה לומר שהאל ידע אותו ועשה פליאות מופלגות בפנים השכליים של משה ו**בפנים הגופניים ממנו בקרון עורם**.

3) **תלמוד בבלי מסכת ברכות דף סג עמוד ב**

ודבר ה' אל משה פנים אל פנים. אמר רבי יצחק: אמר לו הקדוש ברוך הוא למשה: משה, אני ואתה נסביר פנים בהלכה. איכא דאמרי, כך אמר לו הקדוש ברוך הוא למשה: כשם שאני הסברתי לך פנים - כך אתה הסבר פנים לישראל.

4) **תלמוד בבלי מסכת בבא בתרא דף עה עמוד א**

כיוצא בדבר אתה אומר: +במדבר כ"ז+ ונתתה מהודך עליו - ולא כל הודך, זקנים שבאותו הדור אמרו: פני משה כפני חמה, פני יהושע כפני לבנה, אוי לה לאותה בושה, אוי לה לאותה כלימה.

5) **רש"י במדבר פרק כז**

(כ) ונתתה מהודך עליו - זה קירון עור פנים:

מהודך - ולא כל הודך נמצינו למדין פני משה כחמה פני יהושע כלבנה:

6) **שמות רבה (וילנא) פרשת שמות פרשה ג**

ויסתר משה פניו אמר אלהי אבי עומד כאן ואיני מסתיר פני, ר' יהושע בן קרחה ור' הושעיא אחד מהן אומר **לא יפה עשה משה כשהסתיר פניו** שאלולי לא הסתיר פניו גלה לו הקדוש ברוך הוא למשה מה למעלה ומה למטה ומה שהיה ומה שעתיד להיות ובסוף בקש לראות שנאמר (שם /שמות/ לג) הראני נא את כבודך אמר הקדוש ברוך הוא למשה אני באתי להראות לך והסתרת פניך עכשיו אני אומר לך כי לא יראני האדם וחי כשבקשתי לא בקשת... ור' הושעיא רבה **אמר יפה עשה שהסתיר פניו** א"ל הקדוש ברוך הוא אני באתי להראות לך פנים וחלקת לי כבוד והסתרת פניך חייך שאתה עתיד להיות אצלי בהר מ' יום ומ' לילה לא לאכול ולא לשתות ואתה עתיד ליהנות מזיו השכינה.

7) **שמות רבה ב, ו**

בלבת אש ... כשיבא לסיני ויראה אותן אשות ולא יירא מהם.

8) **אבן עזרא שמות פרק ג**

וככה הר סיני בעבור הסנה.

9) **זוהר ב (שמות) ויקהל קצ"ז**

וכתיב (שם כד) ויבא משה בתוך הענן ויעל אל ההר, וכי קודשא בריך הוא דהוה בטורא דסיני וכתיב (שם) ומראה כבוד יי' כאש אוכלת בראש ההר איך יכיל משה לסלקא גביה, אלא במשה כתיב ויבא משה בתוך הענן ויעל אל ההר, דעאל גו עננא כמאן דאתלבש בלבושא הכי נמי אתלבש בעננא ועאל בגויה, ובעננא אתקריב לגבי אשא ויכיל למקרב.

10) **רמב"ן שמות פרק כה**

**וסוד המשכן הוא, שיהיה הכבוד אשר שכן על הר סיני שוכן עליו** בנסתר. וכמו שנאמר שם (לעיל כד טז) וישכן כבוד ה' על הר סיני, וכתיב (דברים ה כא) הן הראנו ה' אלהינו את כבודו ואת גדלו, כן כתוב במשכן וכבוד ה' מלא את המשכן (להלן מ לד). והזכיר במשכן שני פעמים וכבוד ה' מלא את המשכן, כנגד "את כבודו ואת גדלו". **והיה במשכן תמיד עם ישראל הכבוד שנראה להם בהר סיני. ובבא משה היה אליו הדבור אשר נדבר לו בהר סיני.** וכמו שאמר במתן תורה (דברים ד לו) מן השמים השמיעך את קולו ליסרך ועל הארץ הראך את אשו הגדולה, כך במשכן כתיב (במדבר ז פט) וישמע את הקול מדבר אליו מעל הכפרת מבין שני הכרובים וידבר אליו.

|  |  |
| --- | --- |
| **המשכן (שמות מ)** | **הר סיני (שמות כד)** |
| (לד) **וַיְכַ֥ס** **הֶעָנָ֖ן** אֶת־אֹ֣הֶל מוֹעֵ֑ד **וּכְב֣וֹד ה'** מָלֵ֖א אֶת־הַמִּשְׁכָּֽן: | (טז) וַיִּשְׁכֹּן כְּבוֹד ה' עַל הַר סִינַי **וַיְכַסֵּהוּ** **הֶעָנָן** שֵׁשֶׁת יָמִים. |
| (לה) וְלֹא־יָכֹ֣ל מֹשֶׁ֗ה לָבוֹא֙ אֶל־אֹ֣הֶל מוֹעֵ֔ד **כִּֽי־שָׁכַ֥ן** עָלָ֖יו הֶעָנָ֑ן **וּכְב֣וֹד** **ה'** מָלֵ֖א **אֶת־הַמִּשְׁכָּֽן**: | (טז) **וַיִּשְׁכֹּן** **כְּבוֹד ה'** עַל הַר סִינַי |
| (לח) כִּי֩ **עֲנַ֨ן ה'** עַֽל־הַמִּשְׁכָּן֙ יוֹמָ֔ם **וְאֵ֕שׁ** תִּהְיֶ֥ה לַ֖יְלָה בּ֑וֹ **לְעֵינֵ֥י כָל־בֵּֽית־יִשְׂרָאֵ֖ל** בְּכָל־מַסְעֵיהֶֽם: | (יז) וּמַרְאֵה כְּבוֹד ה' **כְּאֵשׁ** אֹכֶלֶת בְּרֹאשׁ הָהָר **לְעֵינֵי בְּנֵי יִשְׂרָאֵל**: |
| (לה) וְלֹא־יָכֹ֣ל מֹשֶׁ֗ה לָבוֹא֙ אֶל־אֹ֣הֶל מוֹעֵ֔ד **כִּֽי־ שָׁכַ֥ן** עָלָ֖יו הֶעָנָ֑ן **וּכְב֣וֹד** **ה'** מָלֵ֖א **אֶת־הַמִּשְׁכָּֽן**: | (יח) וַיָּבֹא מֹשֶׁה בְּתוֹךְ הֶעָנָן וַיַּעַל אֶל הָהָר |

11) **תלמוד בבלי מסכת יומא דף ג עמוד ב**

אמר ליה: אלא מר מהיכא יליף לה? - אמר: מסיני, דכתיב וישכן כבוד ה' על הר סיני ויכסהו הענן ששת ימים ויקרא אל משה ביום השביעי. מכדי כתיב ויקרא אל משה ביום השביעי, מאי ששת ימים? זה בנה אב, שכל הנכנס במחנה שכינה - טעון פרישת ששה.

12) **חזקוני ויקרא פרשת אחרי מות פרק טז פסוק יג**

(יג) ונתן את הקטרת שהרי נאמר למעלה כי בענן אראה על הכפורת **וכדי שלא להסתכל בשכינה כדכתיב כי לא יראני האדם וחי**, צריך להחשיך את הבית תחלה בנתינת הקטרת זהו שנאמר וכסה ענן הקטרת את הכפרת ואחר כך יביא את הדמים שם.

13) **רמב"ם הלכות תפילה ונשיאת כפים פרק יד**

אין ברכת כהנים נאמרת בכל מקום אלא בלשון הקדש שנאמר כה תברכו את בני ישראל, כך למדו מפי השמועה ממשה רבינו ע"ה =עליו השלום= כה תברכו בעמידה, כה תברכו בנשיאת כפים, כה תברכו בלשון הקדש, **כה תברכו פנים כנגד פנים**, כה תברכו בקול רם, כה תברכו בשם המפורש, והוא שיהיה במקדש כמו שאמרנו.

14) **רמב"ם הלכות תפילה ונשיאת כפים פרק טו**

עם שהם אחורי הכהנים אינם בכלל הברכה, והעומדים מצדיהן הרי הם בכלל הברכה, ואם היתה מחיצה בין הכהנים ובין המתברכים אפילו היא חומה של ברזל הואיל **ופניהם מול פני הכהנים** הרי הם בכלל הברכה.